b"\n_START_ARTICLE_\nNaftos chemija\n_START_PARAGRAPH_\nNaftos chemija, petrochemija (lot. petros 'uola') \xe2\x80\x93 fizikiniai, cheminiai procesai, kuriais nafta, jos produktai ir degiosios gamtin\xc4\x97s dujos perdirbamos \xc4\xaf sintetines med\xc5\xbeiagas ir j\xc5\xb3 dirbinius. Degi\xc5\xb3j\xc5\xb3 gamtini\xc5\xb3 duj\xc5\xb3 perdirbimas pagr\xc4\xafstas absorbcija, adsorbcija, \xc5\xbeematemperat\xc5\xabre rektifikacija (tais procesais dujos suskaidomos \xc4\xaf komponentus \xe2\x80\x93 so\xc4\x8diuosius angliavandenilius) ir duj\xc5\xb3 konversija. Rektifikacija nafta suskirstoma \xc4\xaf frakcijas, krekingu i\xc5\xa1 naftos gaunami nesotieji ir aromatiniai angliavandeniliai. Naftos chemijos produktus gamina naftos chemijos pramon\xc4\x97._NEWLINE_Dujiniai sotieji angliavandeniliai i\xc5\xa1skiriami i\xc5\xa1 degi\xc5\xb3j\xc5\xb3 gamtini\xc5\xb3 duj\xc5\xb3, skysti ir kieti (C6 \xe2\x80\x93 C40) \xe2\x80\x93 i\xc5\xa1 naftos perdirbimo produkt\xc5\xb3: benzino, \xc5\xbeibalo, alyv\xc5\xb3. Metanas vartojamas kaip \xc5\xbealiava amoniakui, acetilenui, alkil\xc5\xb3 halogenidams (metilo chloridui, chloroformui, anglies tetrachloridui) gauti. Konversin\xc4\x97s dujos (vandenilio ir anglies monoksido mi\xc5\xa1inys) yra metilo alkoholio, vandenilis \xe2\x80\x93 amoniako sintez\xc4\x97s \xc5\xbealiava._NEWLINE_Oksidacija, nitrinimu, hologeninimu i\xc5\xa1 so\xc4\x8di\xc5\xb3j\xc5\xb3 angliavandenili\xc5\xb3 gaunama auk\xc5\xa1tesniosios riebiosios r\xc5\xabg\xc5\xa1tys, auk\xc5\xa1tesnieji alkoholiai, nitroparafinai ir kiti produktai. Nesotieji angliavandeniliai i\xc5\xa1skiriami i\xc5\xa1 naftos krekingo duj\xc5\xb3 arba gaunami i\xc5\xa1 so\xc4\x8di\xc5\xb3j\xc5\xb3 angliavandenili\xc5\xb3, juos termi\xc5\xa1kai skaidant, oksiduojant. Neso\xc4\x8di\xc5\xb3j\xc5\xb3 angliavandenili\xc5\xb3 dariniai yra plastik\xc5\xb3, sintetinio kau\xc4\x8diuko, plovikli\xc5\xb3, tirpikli\xc5\xb3 \xc5\xbealiava; i\xc5\xa1 etileno ir propileno oksid\xc5\xb3 gaunami glikoliai, etanolio aminai. Halogeninant neso\xc4\x8diuosius angliavandenilius, gaunami alkil\xc5\xb3 halogenidai. Aromatiniai angliavandeniliai gaunami katalizinio riformingo b\xc5\xabdu i\xc5\xa1 benzino ir ligroino. I\xc5\xa1 aromatini\xc5\xb3 angliavandenili\xc5\xb3 gaunami alkilarenai (pvz., benzol\xc4\x85 alkilinant etilenu, gaunamas etilbenzolas, propilenu \xe2\x80\x93 izopropilbenzolas), kurie dehidrinami virsta stirolu ir \xce\xb1 metilstirolu; izopropilbenzolas yra \xc5\xbealiava fenoliui ir acetonui gauti. Oksiduojant aromatinius angliavandenilius, gaunama tereftalio r\xc5\xabg\xc5\xa1tys, vartojamos cheminio pluo\xc5\xa1to gamyboje."